Document ID: /roh_data/filtered/fineweb-2-filterrobots_roh.jsonl.gz/17272

Lavurs
Grafichers e graficras creeschan placats, broschuras, cudeschs, revistas, websites, logos per firmas, stans da fiera, exposiziuns etc. Els formuleschan messadis visuals che pon avair per finamira l’infurmaziun u la reclama. Cun meds da creaziun visuals mainan els l’attenziun publica sin in’idea, in product u in’interpresa. Il champ da lavur è vast: davent da corporate design sur creaziun da medias, d’emballadis, d’exposiziuns e da stans da fiera enfin la creaziun didactica.
Tar il sviluppar ideas creativas resguardan grafichers ils basegns e las intenziuns communicativas dals clients. Il concepir messadis visuals innovativs ed originals va savens maun en maun cun retschertgas extendidas. Grafichers repassan cun egl critic p.ex. logos da firmas existents u creeschan sin basa da lur evaluaziun insatge nov. Ina schelta da lur ideas preschentan els al client. Durant la creaziun dals detagls preciseschan els il sboz e resguardan latiers il resun ch’els survegnan.
Tar la realisaziun dovran grafichers ils apparats da lavur electronics cun clera finamira. Sin lur computers è installada ina design-software professiunala. Sper questa software tutgan er scanners, cameras da fotografar e da film tar l’equipament tecnic. Els accumpognan la producziun da medias stampadas ed autras medias ed optimeschan tenor basegn il process da producziun.
Grafichers coordineschan tut ils pass da lavur a moda detagliada, collian las persunas involvidas e fan ina planisaziun dal temp. Ensemen cun spezialists dal marketing, da la communicaziun sin il martgà e da las relaziuns publicas sviluppan els mesiras per cuntanscher las finamiras. Tar il decurs dal project tutgan er incumbensas administrativas. Grafichers rimnan tut las prestaziuns ed ils custs da tut las persunas involvidas en il project en in’offerta, latiers sa tegnan els vi da las prescripziuns dal budget. Suenter la finiziun dal project mettan els a quint las prestaziuns effectivas.
Grafichers vegnan elegids da lur clients a basa da lur prestaziuns. In cler posiziunament da lur prestaziuns, in portfolio professiunal ed in bun networking è fitg impurtant per gudagnar novs clients.
Scolaziun
Basa legala
Ordinaziun federala 10-8-2009
Durada
4 onns
Furmaziun en la pratica
- En in atelier da grafica, ina agentura da communicaziun, ina agentura da reclama, ina chasa editura euv.
- en ina classa professiunala per grafica, en ina scola per creaziun (Basilea, Bienna, Lucerna e Son Gagl) sco er en scolas privatas per creaziun sco F+F Schule für Kunst und Mediendesign Zürich e GDK Gestaltungsschule Zürich
Furmaziun en scola
1½ di per emna a la scola professiunala (resp. integrà en la scolaziun da la classa professiunala)
Roms professiunals
- enconuschientschas professiunalas ed organisaziun
- basa da la creaziun
- exercizis e projects
Curs ordaifer il manaschi
Emprender ed exercitar a moda pratica la basa professiunala
Maturitad professiunala
Tar fitg bunas prestaziuns da scola po vegnir frequentada la scola da maturitad professiunala durant la furmaziun da basa.
Diplom
Attestat federal da qualificaziun "graficher / graficra AFQ"
Premissas
Furmaziun preliminara
- scolaziun populara terminada, per regla stgalim da scola il pli aut
Pretensiuns
- abilitads creativas
- flexibilitad spiertala
- creativitad e mirveglias
- talent d’organisaziun
- forza da sa far valair
- voluntad da s’engaschar ed abilitad da supportar squitsch
- perseveranza
- fitg buna abilitad da lavurar en ina gruppa
- Blers manaschis d’emprendissadi pretendan in diplom d’in percurs creativ ad ina scola per creaziun.
- Las classas professiunalas per grafica pretendan supplementar al percurs creativ il reussir en ina procedura d’admissiun. Quella cumpiglia per regla in pensum da chasa creativ, l’inoltrar ina mappa cun lavurs creativas ed in examen dad in u plirs dis a la scola.
Furmaziun supplementara
Curs
purschidas per scolas per creaziun, scolas spezialisadas e scolas professiunalas sco er associaziuns
Examen professiunal (EP)
tipograf / tipografa per la communicaziun visuala cun certificat professiunal federal
Examen professiunal superiur (EPS)
designer diplomà / designra diplomada da grafica
Scola spezialisada superiura (SSS)
creader / creadra dipl. SAS da design da communicaziun
Scola auta spezialisada (SAS)
studis en ils roms design, p.ex. Bachelor of Arts (SAS) en communicaziun visuala
Cundiziuns da lavur
Grafichers lavuran en ateliers da grafica, en agenturas da reclama e da communicaziun, en chasas edituras e partiziuns da reclamas integradas en las firmas. Lur abilitads applitgeschan els en las suandantas spartas: reclama, cumposiziun dal cudesch, corporate design, editorial design, illustraziun, infurmaziun ed orientaziun (Signaletik), multimedia, design d’emballadi, webdesign, creaziun da scrittiras, communicaziun didactica, medias electronicas, creaziun d’exposiziuns e da stans da fiera etc. En pli gronds ateliers ed agenturas da reclama resp. communicaziun datti schanzas per far carriera sco art director u creative director. La dumonda suenter plazzas d’emprendissadi surpassa la purschida.